გეტინაქსი
გეტინაქსი — ქაღალდისა და სინთეზური ფისებისაგან დამზადებული ელექტროსაიზოლაციო ფენოვანი პლასტიკი. შემკვრელად იყენებენ ფენოლ-ფორმალდეჰიდურ ფისებს, აგრეთვე მელამინ-ფორმალდეჰიდურ, ეპოქსიდურ-ფენოლ-ანილინფორმალდეჰიდურ ფისებს. გეტინაქსში ფისის შეცველობაა 40-55%. იგი გამოირჩევა მაღალი მექანიკური სიმტკიცით, კარგი ელექტროსაიზოლაციო თვისებებით. იყენებენ ელექტროსაიზოლაციო მასალად (-65°-დან +105°C-მდე ხანგრძლივი მუშაობისათვის), სხვადასხვა დანიშნულების დეტალების დასამზადებლად და სხვა. ფოლგირებული გეტინაქსისაგან ამზადებენ ნაბეჭდ სქემებს. დანიშნულების მიხედვით უშვებენ რამდენიმე მარკის გეტინაქს. გეტინაქსის მარკები დამოკიდებულია მასში გამოყენებული ქაღალდისა და სინთეზური ფისების ტიპებზე. სხვადასხვა მარკის გეტინაქსი ერთმანეთისაგან განსხვავდება ელექტროსაიზოლაციო და მექანიკური მახასიათებლებით, ასევე მათი გამოყენების სპეციფიკით. თავისი დაბალი ღირებულების გამო, გეტინაქსმა ფართო გამოყენება ჰპოვა, როგორც ელექტროტექნიკურ, ისე სამშენებლო და საყოფაცხოვრებო სფეროში.